Ποιος Θανάσης!!

Το Ποιος Θανάσης! είναι ελληνική κωμική αισθηματική ταινία του 1969, σε σκηνοθεσία Θανάση Βέγγου και πρωταγωνιστεί ο ίδιος μαζί με την Άννα Φόνσου.

 Πλοκή 
240px|left|thumb| Στιγμιότυπο της ταινίας που απεικονίζονται (μπρος-πίσω) οι: Θανάσης Βέγγος, Βαγγέλης Πλοιός, Σάσα Καζέλη και Άννα Φόνσου.
Ο Θανάσης Τρίκορφος (Θανάσης Βέγγος), έντιμος, ευχάριστος και φιλεύσπλαχνος καταστηματάρχης ηλεκτρικών συσκευών, εξυπηρετεί και διευκολύνει όλο τον κόσμο, παρ' όλο που κι ο ίδιος περνά δυσκολίες. Κάποια στιγμή, προσλαμβάνει στο κατάστημά του τη χαριτωμένη Στέλλα (Άννα Φόνσου), η οποία έχει απόλυτη ανάγκη να εργαστεί, διότι- συν τοις άλλοις - συντηρεί και τον χαρτοπαίχτη φίλο της, Αλέκο (Βαγγέλης Πλοιός), που απομυζά κάθε της οικονομία. Ο Θανάσης, γοητευμένος από τη σπιρτάδα και την καλή της καρδιά, την ερωτεύεται και νιώθει πανευτυχής. Το ίδιο αισθάνεται και η Στέλλα, αλλά το κρατά μυστικό, φοβούμενη την αντίδραση του φίλου της.

Όταν ο καλοκάγαθος κι εύπιστος Θανάσης μαθαίνει για το δεσμό της απογοητεύεται, η πληγωμένη καρδιά του σκληραίνει και αποστασιοποιείται. Από γαλαντόμος καταστηματάρχης γίνεται δύστροπος, αυταρχικός και απαιτητικός έμπορος.

Στο μεταξύ, δυο φίλοι του, ο Φώντας (Τάκης Μηλιάδης) και ο Παντελής (Γιώργος Βελέντζας), προσπαθούν να τον πείσουν να συνεργαστεί επιχειρηματικά με την κοσμική κυρία Μάργκαρετ Κοράκη (Αιμιλία Υψηλάντη), με απώτερο σκοπό να του «φάνε» το μαγαζί.

Η Στέλλα, που ακούει τυχαία τη συζήτηση και μαθαίνει για την παγίδα που ετοιμάζονται να του στήσουν οι "καλοί του φίλοι", θορυβείται κι αψηφώντας τα πάντα ματαιώνει τα σχέδιά τους την ύστατη στιγμή. Εξαιτίας αυτής της συμπεριφοράς αποκαλύπτεται κι ο έρωτάς της για το Θανάση.

Η ταινία συνδυάζει το κωμικό με το συγκινησιακό στοιχείο και τελειώνει με χάπι εντ.

 Διανομή 
Θανάσης Βέγγος ... Θανάσης Τρίκορφος
Άννα Φόνσου ... Στέλλα
Τάκης Μηλιάδης ... Φώντας Μπαζούκας
Σάσα Καζέλη ... Τζένη
Νίτσα Μαρούδα ... Ελπίδα Τρίκορφου
Βαγγέλης Πλοιός ... Αλέκος
Γιώργος Βελέντζας ... Παντελής
Νάσος Κεδράκας ... Προκόπης
Αιμιλία Υψηλάντη ... Μάργκαρετ Κοράκη
Γιώργος Τζιφός ... Πελοπίδας, ψιλικατζής
Ρένα Πασχαλίδου ... κα Χατζημουσούρη, πελάτισσα
Φραγκούλης Φραγκούλης ... ράφτης
Ασπασία Αναγνωστοπούλου ... κα Ολυμπία, ανθοπώλισσα
Ανδρέας Νομικός ... φτερού
Καίτη Σιγάλα ... πελάτισσα νυχτερινού κέντρου

 Παραγωγή 
Το Ποιος Θανάσης! αποτελεί διασκευή της ταινίας του 1961 Το εξυπνο πουλί (όπου η Άννα Φόνσου συμπρωταγωνιστεί με τον Κώστα Χατζηχρήστο), που βασίστηκε στο ομότιτλο θεατρικό των Νίκου Τσιφόρου και Πολύβιου Βασιλειάδη. Πρόκειται για το κινηματογραφικό ντεμπούτο της Αιμιλία Υψηλάντη.

Οι σκηνές στο κατάστημα του Προκόπη (είναι το Ζαχαροπλαστείο Σχίζα) έχουν γυριστεί στην πλατεία Παπαλουκά (πρώην Χαλεπά), στη συνοικία Κυπριάδου. 
 Κυκλοφορία 
Η ταινία κυκλοφόρησε στις κινηματογραφικές αίθουσες τη σεζόν 1968-1969. Με 271.055 εισιτήρια, ήρθε στην 25η θέση ανάμεσα σε 108 ελληνικές ταινίες της σαιζόν.  Κυκλοφόρησε και με τη μορφή DVD στις 24 Ιανουαρίου 2006.

 Παραπομπές 

Εξωτερικοί σύνδεσμοι 

 Ποιος Θανάσης! στο Veggos.gr
 Ποιος Θανάσης!  στο Cine.gr
 Ποιος Θανάσης! στην Ταινιοθήκη της Ελλάδος

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1969
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ταινίες σε σκηνοθεσία Θανάση Βέγγου
Κατηγορία:Ταινίες σε σενάριο Γιώργου Λαζαρίδη
Κατηγορία:Ταινίες βασισμένες σε θεατρικά έργα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ταινίες παραγωγής ΘΒ Ταινίες Γέλιου
Κατηγορία:Ταινίες σε παραγωγή Θανάση Βέγγου
Κατηγορία:Ελληνικές ασπρόμαυρες ταινίες